Ego Herveus, Dei gratia decanus, et totum capitulum Altissiodorensis ecclesie notum esse volumus tam futuris quam presentibus quod dilectus frater et concanonicus noster Stephanus, quondam archipresbiter Sancti-Salvatoris, dedit nobis et ecclesie nostre, pro faciendo anniversario suo, domum suam, sitam juxta Sanctum-Clementem, quam emit a Gaufrido et Stephano, mercatoribus; et sex arpennos vinearum apud Scolivas, unum arpennum et dimidium in Hastis; unum arpennum et dimidium in Bouche; unum arpennum et dimidium in Campoforti; item unum arpennum in Hastis; in Varennis tres quadrantes; ea scilicet conditione quod Gilo, clericus, nepos ejus, vel aliquis fratrum Gilonis, si clericus esset et Gilonem mori contingeret, tam domum quam vineas, nomine capituli, in vita sua tenebit, et in die anniversarii sui avunculi quinquaginta solidos nobis, singulis annis, persolvet; qui dividentur canonicis qui vigiliis vel misse intererunt. Presbiteris vero, et aliis clericis qui non sunt canonici, decem solidos reddet, qui, in crastino ejusdem anniversarii, apud Sanctum-Johannem, missam pro defunctis cantabunt, et eos inter se divident. Post mortem vero Gilonis et alicujus fratris sui clerici, capitulum tam domum quam vineas libere possidebit et, prout melius et utilius sibi videbitur, eas collocabit, et predictam censam, sicut dictum est, persolvet annuatim. Quod ut ratum permaneat, presentem paginam, sub cyrographo divisam, sigilli nostri appositione, sepedicto Giloni partem tradentes, nobis vero alteram retinentes, roboravimus. Data per manum Roberti, lectoris, anno dominice Incarnationis millesimo centesimo nonagesimo septimo.